GiliGold/VAD_KnessetCorpus huggingface dataset:
יריב לוין: לעניין ועדות משנה יובהר כי ישיבה של ועדת משנה תבוא במכסה האמורה של מליאת הוועדה ואולם בכל מקרה ניתן לכנס ועדת משנה רק כאשר מדובר בוועדה שהתכנסה כעניין שבשגרה ובאופן סדיר במהלך כנס הכנסת האחרון, אלא אם כן ועדת המשנה הוקמה בסמוך לסיום הכנס והתכנסותה הדחופה נדרשת להשלמת נושאים שבטיפולה במהלך הפגרה.
יריב לוין: ההגבלה האמורה בסעיף 1 לעניין מספר הישיבות לא תחול על ועדת החוץ והביטחון, ועדת הכספים, ועדת החוקה, חוק ומשפט וועדת הכנסת.
יריב לוין: לעניין ועדת החינוך, התרבות והספורט יהיה מספר הישיבות המירבי – 15, נוכח הקרבה לפתיחת שנת הלימודים.
יריב לוין: מיום כ"ד באב התשע"ב – 12.8.2012, עד ליום ט' באלול התשע"ב – 27.8.2012 - לא תתקיימנה ישיבות ועדות בכלל, בשל חופשה מרוכזת של עובדי הכנסת, למעט עד 3 ישיבות של ועדת החינוך, התרבות והספורט הקשורות לתחילת שנת הלימודים, ולמעט ישיבות שאותן יתיר יושב ראש הכנסת באופן חריג.
יריב לוין: על יושבי ראש הוועדות להודיע לחברי הוועדה על קיום ישיבה בפגרה ועל סדר היום לפחות 3 ימים מראש, כפי שאנחנו נוהגים תמיד.
יריב לוין: אנחנו נתחיל קודם כל בנושא השני.
יריב לוין: בוקר טוב, רק שיגיע סגן יושב-ראש הכנסת, שיציג את הנשיאות.
יריב לוין: אני אעבור לנושא ב' בסדר-היום: בקשת יושב-ראש ועדת העבודה, הרווחה והבריאות להעברת הצעת חוק חובת המכרזים (תיקון – חובת ייצוג הולם לאנשים עם מוגבלויות), התש"ע-2012, (פ/18/2347), של חברי הכנסת פיניאן, כבל, אברהם מיכאלי ואורלי לוי-אבקסיס, מוועדת החוקה, חוק ומשפט לדיון בוועדת העבודה, הרווחה והבריאות.
יריב לוין: חבר הכנסת כץ נימק את בקשתו בכך שהצעות חוק בנושאים דומים כבר נדונות בוועדתו.
יריב לוין: לדוגמה, הצעת חוק חובת המכרזים (תיקון – העדפת מפעל מוגן), הצעת חוק חובת המכרזים (תיקון – עידוד העסקת עובדים עם מוגבלות), והצעת חוק חובת המכרזים (תיקון – חובת רכישה ממפעל מוגן).
יריב לוין: יושב-ראש ועדת חוקה, חוק ומשפט הודיע לי שמבחינתו הנושא הזה הוא נושא של ועדת חוקה, חוק ומשפט, אם כי במקרה המסוים הזה אין לו התנגדות לכך שהבקשה תתקבל.
יריב לוין: ולכן לנוכח הודעתו של יושב-ראש ועדת חוקה, חוק ומשפט – אלא אם יש למישהו הערות נוספות – אני מציע להעביר את הצעת החוק לדיון בוועדת העבודה, הרווחה והבריאות.
יריב לוין: בעד העברת הצעת החוק – פה אחד
יריב לוין: אני חוזר לסעיף א': ערעורים על החלטת נשיאות הכנסת שלא לאשר דחיפות הצעות לסדר היום.
יריב לוין: מייצג את הנשיאות כאן סגן יושב-ראש הכנסת, חבר הכנסת שלמה מולה.
יריב לוין: ואני עובר לערעור הראשון, ערעורו של חבר הכנסת טלב אלסאנע, בנושא תחקיר רשת "אלג'זירה" על סיבות מותו של הנשיא יאסר ערפאת.
טלב אלסאנע: כבוד היושב-ראש, חברי חברי הכנסת, לפני כשבועיים פורסם תחקיר של ערוץ "אלג'זירה" שמאיר הרבה דברים שקודם לא היו ידועים אודות נסיבות מותו של הנשיא הפלסטיני יאסר ערפאת.
טלב אלסאנע: יאסר ערפאת הוא לא סתם אדם - -
יריב לוין: בזה אנחנו מסכימים.
טלב אלסאנע: - - הוא אדם שהוביל את מאבקו של העם הפלסטיני.
טלב אלסאנע: מעמדו בעם הפלסטיני הוא במעמדם של הרצל ובן-גוריון בעם היהודי.
טלב אלסאנע: הוא עיצב את מאבקו - - -
יריב לוין: חבר הכנסת טלב אלסאנע, תאמין לי שהאמירה הזאת היא לא טובה כי אם המקבילה הפלסטינית לאנשים כדוגמת בן-גוריון היא יאסר ערפאת, אז אתם בבעיה הקשה.
טלב אלסאנע: אפילו יותר.
טלב אלסאנע: יאסר ערפאת יותר.
יריב לוין: אז הפלסטינים בבעיה קשה מאוד.
יריב לוין: זה אומר הכול.
טלב אלסאנע: הוא הוביל לא רק מאבק מדיני, אלא אפילו מאבק למען החירות של עמו, שנתון תחת הכיבוש.
טלב אלסאנע: ולא בכדי זכה לפרס נובל לשלום, כי הוא אדם שבעד שלום, אבל הוא נגד כיבוש.
טלב אלסאנע: הוא בעד שוויון ובעד חירות, אבל לכולם.
טלב אלסאנע: אי-אפשר לדרוש ממנו שהוא יהיה משת"פ על מנת שמדינת ישראל תהיה - - -
יריב לוין: הוא גם בעד טרור פה ושם.
טלב אלסאנע: אפשר להגיד גם על יהודה המכבי את אותו הדבר.
טלב אלסאנע: כן, אפשר להגיד על יהודה המכבי אותו הדבר.
טלב אלסאנע: כל עם שנתון תחת כיבוש נאבק נגד הכיבוש.
יריב לוין: חבר הכנסת אלסאנע, אנחנו צריכים לשפר את לימודי ההיסטוריה, זו המסקנה שלי מהדיון הזה.
טלב אלסאנע: ולכן ב-11 בנובמבר 2004 הוא נפטר אחרי מחלה שאף אחד לא הצליח לדעת מה הסיבות למותו.
טלב אלסאנע: בבית החולים "פרסי" בצרפת, כשבדקו, הם פסלו כל אפשרות אחרת מבחינה ביולוגית, או מחלות כאלו או אחרות.
טלב אלסאנע: אבל העניין הזה נשאר עניין לא מפוענח, לא ידוע, עד שהיה תחקיר של מעבדות מאוד משוכללות בשוויץ.
טלב אלסאנע: ועל-פי אותן מעבדות, מתברר שאכן יש חומר רדיואקטיבי מסוג "פולוניום" שנמצא בבגדיו, וגם נמצא בכתמים מדמו.
טלב אלסאנע: המדינה האחת והיחידה – קודם היו חשדות על מעורבות ישראלית, לאור העובדה שמי שגרם למצור גרם לסיכול, ושחלק מתפיסת העולם במלחמה הישראלית, גם חיסול מנהיגים פלסטינים – זה אחמד יאסין ואחרים.
טלב אלסאנע: אבל לא היו ראיות.
טלב אלסאנע: התחקיר מציג ראיות חדשות – עניין חומר הפולוניום הרדיואקטיבי.
טלב אלסאנע: שלוש מדינות בעולם מחזיקות בחומר הזה: ארצות-הברית, רוסיה וישראל.
טלב אלסאנע: לכן חשוב לדעת מידת המעורבות, מה ההשלכות, באיזו מדינה מעורבת מדינת ישראל.
טלב אלסאנע: אנחנו יודעים על הלחשושים בין מופז – שהיה הרמטכ"ל – לבין שרון – שהיה אז ראש הממשלה.
טלב אלסאנע: בדיקת העניין וחקירתו יכולה גם לזכות את ישראל מאחריות, אבל היא יכולה גם להאשים אותה באחריות.
טלב אלסאנע: הדבר הזה חשוב, והגיע הזמן לבחון אותו, הגיע הזמן לבדוק אותו.
טלב אלסאנע: לא היתה שום סיבה לנשיאות לא לאשר נושא כל כך חשוב לסדר-היום.
טלב אלסאנע: להעלות את זה, מה קרה?
טלב אלסאנע: מי אחראי?
טלב אלסאנע: מי גרם לדבר הזה?
יריב לוין: מה אנחנו נעשה בכנסת?
יריב לוין: נקיים חקירה של המקרה?
טלב אלסאנע: אי-אפשר להשאיר את זה כאילו אין גורם אחראי לפשע החמור הזה.
יריב לוין: חבר הכנסת אלסאנע, איך זה שאתה בכנסת מ-2004 ולא העלית עד היום את הסוגיה הזאת?
טלב אלסאנע: אנחנו העלינו את זה, אבל העלינו את זה בהקשרים, בפורומים אחרים.
טלב אלסאנע: אבל הכול היה בגדר חשדות.
יריב לוין: ומה זה עכשיו?
יריב לוין: בגדר מה?
טלב אלסאנע: אבל התיק הזה הוא יותר מבוסס מהתיק של אולמרט שהוביל לדור, כתב אישום - -
יריב לוין: זה לא קשה.
יריב לוין: זה כנראה - - -
טלב אלסאנע: - - יש ראיות שמבססות את האישום הזה.
טלב אלסאנע: ואני אגיד לך, בוא נעלה את זה, יישאר התיק הזה פתוח, העננה הזאת תישאר מרחפת, והאצבע המאשימה תישאר תמיד עומדת ותלויה.
טלב אלסאנע: ולכן הגיע הזמן להעלות את זה, לבחון את זה, לבדוק את זה.
יריב לוין: איפה, בכנסת?
טלב אלסאנע: לדעתי אין שום סיבה.
טלב אלסאנע: מה החשש?
טלב אלסאנע: מה הפחד?
טלב אלסאנע: ממה מפחדים?
יריב לוין: במליאה?
יריב לוין: לא יודע, נקיים מה?
יריב לוין: נקיים בדיקה - - -
יריב לוין: מה מטרת הדיון?
יריב לוין: נעלה את זה במליאה לצורך מה?
יריב לוין: Data, עובדות?
טלב אלסאנע: מעלים דברים יותר פשוטים, דברים יותר קטנים.
טלב אלסאנע: זה נושא מהותי, ולכן - - -
יריב לוין: כן, אבל מה מטרת הדיון?
טלב אלסאנע: יש התפתחות חדשה.
יריב לוין: כדי שאתה תוכל לעמוד במליאה ולהגיד שישראל אשמה בלי שהדברים נבדקו?
טלב אלסאנע: כל עוד שלא היו תחקירים, שיש ראיות, אף אחד לא בא ואמר אני מאשים את ישראל.
יריב לוין: איפה יש ראיות?
טלב אלסאנע: עכשיו יש ראיות - - -
יריב לוין: שמע, אני מאוד מכבד את "אלג'זירה", אבל עם כל הכבוד - -
טלב אלסאנע: לא של "אלג'זירה", יש ראיות של מעבדה משוכללת בשוויץ.
יריב לוין: - - אנחנו לא כל פעם שמישהו מפרסם כתבה ב"אלג'זירה" נפתח בחקירה.
טלב אלסאנע: לא, זה לא כל כתבה.
טלב אלסאנע: זו לא סתם אשמה.
טלב אלסאנע: יש ראיות מדעיות שמעלות חשד.
טלב אלסאנע: לא סתם מאשימים.
טלב אלסאנע: אומרים אתם מאשימים, או אנחנו מאשימים.
טלב אלסאנע: יש היום התפתחות.
טלב אלסאנע: אי-אפשר, כל העולם מדבר על זה.
טלב אלסאנע: היום הליגה הערבית מתכנסת לדון בעניין הזה.
טלב אלסאנע: לא יכול להיות שאנחנו נהיה מנותקים מכל העולם.
יריב לוין: אני מציע לליגה הערבית שתתכנס לדון במה שקורה בסוריה, וגם - - -
טלב אלסאנע: אל תטיף להם מוסר, הם יודעים במה לדון.
טלב אלסאנע: אתה תקיים דיון בכנסת.
יריב לוין: אני רואה איך הם יודעים.
יריב לוין: רואים.
טלב אלסאנע: אני לא מבין ממה מפחדים להעלות את הנושא לדיון.
יריב לוין: לא מפחדים, רק אין לזה שום תכלית.
טלב אלסאנע: זה דווקא מצביע על אשמה, על זה שיש לך משהו להסתיר.
טלב אלסאנע: יש לך משהו להעלים?
יריב לוין: אולי חבר הכנסת מולה יוכל לשכנע אותי הפוך ממה שאני חושב.
שלמה מולה: בקשתו של חבר הכנסת טלב אלסאנע הגיעה לנשיאות הכנסת, כמקובל.
שלמה מולה: הנשיאות בהחלט דנה בבקשה שלו.
שלמה מולה: הנשיאות התקשתה להיענות לבקשתו משני טעמים.
שלמה מולה: הטעם הראשון הוא שהיו הרבה מאוד נושאים על סדר-היום אתמול.
שלמה מולה: נושאים שבהם הגישו חברי הכנסת בין תשעה לעשרה נושאים, חמישה נושאים, כמו למשל הסיפור של השריפה של האיש, כמו בעיות החשמל ורצח נשים על-ידי בעליהן, המשבר הפיננסי בישראל.
שלמה מולה: כל מיני נושאים שבהם מותר לה לנשיאות להחליט על עד חמישה נושאים בלבד.
שלמה מולה: זו בעיה טכנית אחת.
שלמה מולה: בנושא הזה היה רק חבר כנסת אחד בלבד שהגיש את הבקשה.
שלמה מולה: הדבר השני, אני מוכרח לומר, גם יושב-ראש הכנסת - - - יש פה בקשה, ואנחנו מתייחסים אליה.
שלמה מולה: הנשיאות התקשתה להיענות לבקשתו כי מי יענה?
שלמה מולה: זאת אומרת, איך ישראל יכולה לקחת אחריות, או שהכנסת יכולה לקחת אחריות על איזשהו תחקיר שהיה - - -
טלב אלסאנע: אבל מי מדבר על קבלת אחריות?
שלמה מולה: זה לא רק קבלת האחריות, אנחנו התקשינו להחליט מי השר שיענה, דרך אגב.
שלמה מולה: לכל בקשה לסדר יש שר – מזכירות הכנסת אומרת מי יענה.
שלמה מולה: לא ראינו צורך בכלל להתעסק בעניין הזה, למרות שהוגשה בקשה שנייה שלך.
שלמה מולה: לכן הנשיאות לא ראתה צורך לאשר את הבקשה.
שלמה מולה: אמרתי, גם העניין המהותי, גם העניין הטכני.
טלב אלסאנע: לגבי העניין הטכני, אני חושב שהנימוק הזה לא סביר לחלוטין.
טלב אלסאנע: עם כל החשיבות לנושאים שהועלו ואושרו על-ידי הנשיאות – ואני לא מערער על חשיבותם – אינני חושב שהנושא הזה נופל בחשיבותו מהנושאים שאושרו.
טלב אלסאנע: זה נושא שלדעתי לגבי האזור כולו, יש לו השלכות וחשיבות רבה.
טלב אלסאנע: ולכן מבחינת החשיבות זה נושא מאוד חשוב, והוא לא נופל בחשיבות מכל הנושאים, גם אלימות במשפחה, שהיא קיימת שנים.
טלב אלסאנע: ואני חושב שאם הכנסת אישרה אותם, טוב שהיא אישרה, אבל זה לא צריך למנוע דיון, לדעתי, בסוגיה כל כך חשובה.
טלב אלסאנע: לגבי הנימוק מי השר שיענה – ברור שהשר שמופקד - - -
יריב לוין: השר שיענה זה בעיני לא בעיה.
יריב לוין: זה בכלל לא בעיה.
טלב אלסאנע: - - והשר שהטיל את המצור, והשר שהתלחשש עם ראש הממשלה איך לבצע ומה לעשות.
יריב לוין: זה לא נימוק.
טלב אלסאנע: זה איננו נימוק – מה, לא יודעים מי השר?
טלב אלסאנע: אין שר אחראי?
יריב לוין: זו לא הבעיה.
טלב אלסאנע: ומאחר וזה לא נימוק, והנימוק הזה נופל, אני חושב שזה מביא לאשר את ההצעה.
יריב לוין: אבל אתה ענית מהותי.
יריב לוין: אבל הנימוק המהותי הוא נימוק שנשמע על פניו - - -
טלב אלסאנע: הנימוק הראשון הוא אמר שזה טכני, לא מהותי.
טלב אלסאנע: הנימוק המהותי הוא הנימוק השני, שאתה מסכים אתי שזה לא נימוק.
טלב אלסאנע: מחר הוא יגיד לך אנחנו לא יודעים.
טלב אלסאנע: יש כל כך הרבה שרים בממשלה הזאת.
יריב לוין: כן, מי יענה – זאת לא הבעיה.
טלב אלסאנע: אינפלציה של שרים, שאין להם מה לעשות.
טלב אלסאנע: שר אסטרטגי, ושר השב"כ, ושר לא יודע מה.
טלב אלסאנע: יכולים לענות.
יריב לוין: טוב, רבותי, מי בעד לקבל את הערעור?
יריב לוין: אתה לא יכול להצביע.
טלב אלסאנע: אני הנציג של סיעת רע"מ-תע"ל בוועדה.
יריב לוין: לא, לפי התקנון אתה לא יכול.
יריב לוין: מי שמגיש את הערעור לא יכול להצביע.
יריב לוין: לא סעיף בשבילך.
טלב אלסאנע: לא, אבל אם הנציג שלי לא נמצא, אז אני זכאי להצביע כנציג הסיעה.
יריב לוין: האמת, אולי יש מקום לשקול אותו.
טלב אלסאנע: הוא חסר היגיון.
ארבל אסטרחן: "חבר הכנסת המערער לא ישתתף בהצבעה".
יריב לוין: כן, זה תמיד היה ככה.
טלב אלסאנע: הרי נציגי בסיעה יצביע מה שאני רוצה.
טלב אלסאנע: בכל הסיעות כולם מקבלים עמדה אחת, אני לא רואה – זה חסר היגיון הדבר הזה.
יריב לוין: צריך לשקול את זה, אבל כך זה היה מתמיד, ואין מה לעשות.
יריב לוין: בעד קבלת הערעור – אין
יריב לוין: נגד – שניים.
טלב אלסאנע: ההיסטוריה תשפוט בעניין הזה.
טלב אלסאנע: אפשר להסיר את זה מסדר-היום - -
יריב לוין: אז תדבר על זה דקה.
טלב אלסאנע: אפשר להסתיר את זה מסדר-היום של העמים באזור וההיסטוריה באזור.
יריב לוין: הרי אין תשובה שאפשר – דבר על זה בנאום בן דקה.
יריב לוין: בדיוק בשביל זה יש נאומים בני דקה.
יריב לוין: אני עובר לערעור של חבר הכנסת אריה אלדד, שעניינו: מעמד הישוב מגרון לאחר רכישת האדמות.
יריב לוין: בזה אגב, אתה יכול להצביע.
אריה אלדד: היתה פשרה בנושא מגרון, והיתה החלטה בנושא מגרון.
אריה אלדד: אלא שמאז השתנו הנסיבות.
אריה אלדד: השתנו הנסיבות כי בוצעה סדרה של עסקאות רכישה שבמסגרתן נרכשו 25 דונם מאדמות מגרון, שבעלי הקרקע מכרו לחברת "אל-וטן", חברה שפועלת מטעמה של מועצת יש"ע ביהודה ושומרון.
אריה אלדד: 25 דונם במגרון, עליהם עומדים 36 מבנים, שלכאורה עכשיו יש פסיקה לפנות אותם ולהסיר אותם.
אריה אלדד: הנסיבות הללו שמשתנות, מחייבות גם את מדינת ישראל לבוא ולתת עמדה חדשה בבג"ץ.
אריה אלדד: הנסיבות האלה, להבנתי, מאפשרות שינוי עמדת המדינה, ושינוי כזה צריך להתבסס גם על המצב המשפטי החדש שנוצר, וגם על ההבנה הציבורית שאם אין הכרח משפטי, ואין פגיעה בזכות הקניין, ועכשיו האנשים שגרים שם נמצאים – הבתים שמתגוררים בהם נמצאים על אדמות שהם רכשו כחוק, וכנראה כל מי שבדק את זה גם הגיע למסקנה שהרכישה חוקית.
אריה אלדד: אני מציע שהכנסת בכל זאת תדון בזה למרות שדנו בזה בעבר, אבל לא לאחר שהנסיבות השתנו באופן מהותי במגרון, מה שמחייב, להבנתי, שינוי עמדת המדינה בפני הבג"ץ.
שלמה מולה: אדוני היושב-ראש, הנשיאות בהחלט דנה בכובד ראש על בקשתם של חבר הכנסת אלדד וחברת הכנסת ציפי חוטובלי וזבולון אורלב.
שלמה מולה: הנשיאות אפילו הצביעה הצבעה שמית בין חבריה.
שלמה מולה: הרוב החליט לא לקיים על זה דיון כי לא מזמן כבר היו דיונים שהתקיימו.
שלמה מולה: ולכן הנשיאות הדיפה את הנושאים האחרים על נושא שכבר נידון.
יריב לוין: חבר הכנסת אלדד, אני מבין שיש היום ישיבה של ועדת השרים לכדי לקבוע מה תהיה עמדת המדינה כפי שתוגש לבית המשפט.
יריב לוין: השאלה שאני שואל היא – בסך הכול הרי זה נושא שיש באמת מקום לדון בו, ככל שהתשובה תהיה תשובה כזאת שלא תספק אותך כמי שהציע וביקש את הבקשה.
יריב לוין: השאלה היא האם לא יהיה נכון יותר – הבעיה היא בעיה שבשבוע הבא אין לנו אפשרות להביא את לדיון בכלל, אני מבין.
יריב לוין: כי אנחנו נמצאים בשבוע האחרון.
אריה אלדד: לכן אם לא נדון בזה השבוע, נדון בזה אחרי הפגרה.
יריב לוין: זה כבר לא יהיה רלוונטי.
יריב לוין: לא, זה יהיה אחרי המועד שנקבע לפינוי.
ירדנה מלר-הורוביץ: או אם ייתנו לכם זימון בפגרה.
אריה אלדד: ונקודה נוספת, לפחות ככל שאני יודע, ככל שאני מקווה, עמדת ועדת השרים להתיישבות תהיה לבוא עם תשובה שונה מהעמדה שהוצגה בבג"ץ בפעם שעברה.
אריה אלדד: אבל ככל שאני יודע, יש חילוקי דעות בין הפרקליטות, שרוצה לתמרן לעמדה עצמאית שאיננה תלויה בעמדת ועדת השרים להתיישבות.
אריה אלדד: ואי-אפשר להתעלם מזה שבהרבה מאוד מקרים עמדת הפרקליטות איננה זהה לעמדת הממשלה.
אריה אלדד: ואת זה צריך למנוע.
אריה אלדד: צריך להפעיל דיון ציבורי כדי לשקף את העמדות הנוהגות בציבור.
אריה אלדד: זה לא משהו שפועל בחלל הריק.
אריה אלדד: אני אומר ממילא ועדת השרים מתכנסת.
אריה אלדד: היא תבוא, ועמדתה תשתקף אחד לאחד בבית המשפט.
אריה אלדד: להבנתי, ראוי שיתקיים דיון, והעמדות הציבוריות השונות יובעו בו בכל עוצמתן.
יריב לוין: חבר הכנסת מולה, אתה מוכן בכל זאת, לאור הדברים של חבר הכנסת אלדד, והעובדה שאין לו אפשרות להעלות את זה שוב לדיון בשבוע הבא מפאת - - -
שלמה מולה: שוב, הנשיאות קיבלה את החלטותיה.
שלמה מולה: אנחנו הוספנו נושא נוסף אפילו, לאור חשיבות העניין.
שלמה מולה: לא נוכל להסכים לקיים על זה דיון.
שלמה מולה: מה שאני מציע, שאולי בהמשך אם הנסיבות ישתנו - - -
יריב לוין: אבל אין מתי.
יריב לוין: אין מתי, זאת הבעיה.
יריב לוין: אני אגיד לך את האמת, אני הייתי מציע לדחות את הבקשה אלמלא העובדה שאין מתי.
שלמה מולה: אני מוכן לומר לך, מאחר שאני מייצג את הנשיאות, דרך אגב – למען הגילוי הנאות, אני יכול להגיד לך – זה בדרך כלל לא מקובל אפילו – אני הייתי בעד לקיים על זה דיון.
שלמה מולה: למען הגילוי הנאות.
שלמה מולה: אבל הרוב הגדול של חברי הנשיאות סברו שלא נקיים על זה.
יריב לוין: חבר הכנסת אורלב, כן, בבקשה.
זבולון אורלב: אני, אגב, הייתי מבין מגישי ההצעות לדחופה, ואני לא הגשתי ערר בגלל סיבות שלא קשורות כרגע לעניין.
זבולון אורלב: אבל באתי לתמוך בבקשה.
זבולון אורלב: חברים, אני 13 שנה בכנסת.
זבולון אורלב: אם יש איזושהי הצעה דחופה, זה המקרה הקלאסי.
זבולון אורלב: היישוב צריך להתפנות בסוף החודש, ואין יותר - - -
שלמה מולה: חבר הכנסת אורלב, אבל היו כבר דיונים.
אריה אלדד: אבל השתנו הנסיבות.
זבולון אורלב: לא היה דיון בנושא שהתבקש.
זבולון אורלב: הנושא שהתבקש – לאור רכישת הקרקעות השתנה המצב.
זבולון אורלב: השתנה המצב.
יריב לוין: לא רק זה, הפינוי הוא עכשיו.
זבולון אורלב: דווקא מפני שהכנסת דנה בנושא הזה, וחרשה בו, והיו הצעות חוק, ונפלו הצעות חוק – השתנה המצב.
זבולון אורלב: כבר היתה התייחסות.
זבולון אורלב: אני ממש חושב שהכנסת תמעל בתפקידה אם היא לא תאשר.
זבולון אורלב: ואני באתי במיוחד, למרות ששוב, אין לי עניין נגיעה אישית, כי לצערי, אני לא אוכל להיות ביום רביעי אחרי הצהריים כשההצעה הזאת תעלה.
זבולון אורלב: אבל באתי לעזור כדי שההצעה הזאת תתקבל.
זבולון אורלב: אחרת, מה זה נקרא הצעה דחופה?
יריב לוין: מה גם שהיישוב עומד בפני פינוי עכשיו.
זבולון אורלב: זה מה שאמרתי, ב-1 באוגוסט הוא צריך התפנות.
זבולון אורלב: לכן אני מבקש אותך, אדוני היושב-ראש, להעלות את זה, ואני אתמוך.
זבולון אורלב: באתי במיוחד לתמוך בהצעה הזאת.
יריב לוין: רבותי, מי בעד לקבל את הבקשה?
זבולון אורלב: אני מצביע במקום חבר הכנסת אורבך.
זבולון אורלב: בעד קבלת הערעור – 2
יריב לוין: שניים, גם אני.
יריב לוין: הערר התקבל.
יריב לוין: הנושא האחרון הוא בקשת יושב ראש הכנסת לשינוי שעת ישיבת הכנסת ביום שני ד' באב התשע"ב-23.07.2012, בהתאם להוראות סעיף 19א רבתי לתקנון הכנסת.
ירדנה מלר-הורוביץ: מדובר בהצגה של תיאטרון אנסמבל הרצליה, "הילכו שניים יחדיו".
ירדנה מלר-הורוביץ: כתב א.ב.
ירדנה מלר-הורוביץ: יהושוע על פגישה שבין בן-גוריון וז'בוטינסקי ב-1934 בלונדון, ומה היה קורה אם הסכם ז'בוטינסקי-בן-גוריון אכן היה – על סעיפיו השונים – איך זה היה משפיע על התנועה הציונית.
ירדנה מלר-הורוביץ: יושב-ראש הכנסת צפה בזה.
ירדנה מלר-הורוביץ: גם יש אישים שקיבלו את המחזה הזה טרם העלאתו על הבמה, והעירו את ההערות; מי שהיה קרוב לבן-גוריון, מי שהיה קרוב לז'בוטינסקי, ביניהם נשיא המדינה, יושב-ראש הכנסת, ראש הממשלה.
ירדנה מלר-הורוביץ: משעלה הרעיון להביא את ההצגה מטעמים של איך שזה השפיע כל התנועה הציונית והגלגולים, פנו לבית הנשיא, ודווקא מבית הנשיא מאוד צידדו.
ירדנה מלר-הורוביץ: הנשיא מבקש להשתתף, אלא שהוא ביקש, אם אפשר – חרף שלא כל כך היה נוח גם לתיאטרון וגם לנו בכנסת – לקיים את זה בשעה יותר מוקדמת, ב-18:30.
ירדנה מלר-הורוביץ: יושב-ראש הכנסת נענה לנשיא המדינה, ולכן הוא מבקש אם אפשר להקדים כדי לאפשר לסיעות האופוזיציה – בשבוע האחרון, סיעות האופוזיציה בטח יגישו אי-אמון.
ירדנה מלר-הורוביץ: תהיה אולי איזו מלאכת חקיקה להשלים.
ירדנה מלר-הורוביץ: כלומר, כדי לא לפגוע בעבודת הכנסת, ובכל אופן, לקיים את האירוע בהשתתפות נשיא המדינה בשעה יחסית מוקדמת, להקדים את ישיבת הכנסת בשעתיים.
ירדנה מלר-הורוביץ: זו היתה הבקשה.
ירדנה מלר-הורוביץ: שלא יהיה לפני 14:00, כדי גם לאפשר לסיעות לקיים ישיבת סיעות באותו יום, לנשיאות להתכנס, ולסיים לא מאוחר מ-18:00.
יריב לוין: אני מוכרח לומר כך: זה לא סוד שאני מקפיד מאוד בכבודו של יושב-ראש הכנסת.
יריב לוין: וזה גם לא סוד שאין בעניין הזה הדדיות.
יריב לוין: יושב-ראש הכנסת איננו מקפיד בכבודה של הוועדה.
יריב לוין: אני אומר את זה לפרוטוקול, ואני גם אשמח אם הדברים האלה כמובן יועברו אליו.
יריב לוין: לא יכול להיות שאני אקרא בעיתונות, מבלי שהיושב-ראש אפילו דיבר איתי – אני אומר את זה, שוב, און-רקורד, לפרוטוקול – על כך שיש כוונה להאריך את המושב, החלטה שיש לה משמעות דרמטית, והיא החלטה מאוד לא פשוטה.
יריב לוין: זו החלטה שיש בה תקדים מסוכן מאוד שיכול להיות מנוצל לרעה במקרים אחרים - - -
שלמה מולה: העניין של חוק טל?
יריב לוין: לא חשוב - - -
שלמה מולה: אני מוכרח להגיד - - -
יריב לוין: רגע, חבר הכנסת מולה, תן לי לסיים.
יריב לוין: זה לא כל כך חשוב מה הנושא, דווקא הבעייתיות היא עם מצב שיש משהו שהוא שנוי במחלוקת רחבה, מהלך של הארכת מושב כדי לדון ולהכריע בו במועד שבו אנשים אינם, וכבר יש להם כל מיני התחייבויות, והם לא יהיו כאן, זה מהלך שנעשה פעם בכוונה טובה ונקייה, אבל יכול להוות תקדים שיהיה תקדים מאוד מסוכן לעתיד.
יריב לוין: אבל זה עוד מילא לעומת המשך ההודעה, שאמר שאם ועדת הכנסת לא תאשר את הבקשה, אם תוגש, אזי יושב-ראש הכנסת יאריך את ישיבות המליאה, ולמעשה, בדרך הזו ויעקוף את החלטת ועדת הכנסת ויעקוף את סמכותה של הוועדה.
יריב לוין: ובמילים אחרות, מודיע לנו בעיתונות שאנחנו יכולים לדון פה, אבל אם אנחנו לא ניכנע ונקבל את מה שהוא דורש כזה ראה וקדש, התוצאה תהיה שהוא יעקוף אותנו ממילא.
יריב לוין: ולכן אני כבר אומר ליושב-ראש הכנסת On record, אני לא יודע אם יש טעם לקיים דיון בוועדה בכלל, אם וכאשר תוגש בקשה כזאת, לאור ההודעה הזאת.
יריב לוין: אני חושב שזה דבר בלתי מקובל.
יריב לוין: לא כך שומרים על מעמדה וכבודה של הכנסת, ולא כך מתנהלים גם במישור האישי.
יריב לוין: עכשיו באה בפני הבקשה הזו, שאני יכול להגיד שבאופן אמתי ולגופה מעוררת אצלי אי-נוחות גדולה מאוד, בלשון עדינה.
יריב לוין: דיוני הכנסת ומועדי הישיבות הם עניין שצריך להקפיד עליו, אלא אם יש נסיבות חריגות ויוצאות דופן של אילוץ, של לית ברירה.
יריב לוין: אני לא בטוח שהצגה נכנסת לתוך רשימת השיקולים הזאת.
יריב לוין: אני מטיל ספק – למזכירה יש הרבה יותר ניסיון ממני לגבי מה שקרה פה.
יריב לוין: האם היה אי פעם תקדים שדחו את ישיבת הכנסת בגלל הצגה?
שלמה מולה: אני יכול?
יריב לוין: אני לא יודע, רגע, דקה אחת.
יריב לוין: דקה.
ירדנה מלר-הורוביץ: קודם כל, נשאלו סיעות האופוזיציה אם יגישו אי-אמון.
ירדנה מלר-הורוביץ: אני יודעת שהיתה מחלוקת בין סיעות האופוזיציה.
ירדנה מלר-הורוביץ: יש סיעה אחת שלא תגיש אי-אמון אחרת על - - -
יריב לוין: אבל השאלה – אני שואל לא לגבי האי-אמון.
ירדנה מלר-הורוביץ: ולכן הוא אמר אוקיי - - -
יריב לוין: אני שואל שאלה עקרונית.
יריב לוין: האם אי פעם היה מצב שדחו ישיבה של הכנסת בגלל הצגה?
יריב לוין: מחר יהיה טיול, ומחרתיים יהיה אני לא יודע מה, ואנחנו נהפוך את הכנסת לאיזו במה של מופעי תרבות במקום לבמה של דיונים.
יריב לוין: אנחנו צריכים לקיים את הישיבות כסדרן.
יריב לוין: אני חושב שהיוזמה של ההצגה היא יוזמה ברוכה מאוד.
יריב לוין: היא יוזמה טובה, ואני שמח עליה, ואני מברך עליה.
יריב לוין: אני רק חושב שקביעת ההצגה בזמן שבו אמורה להתקיים ישיבת כנסת זה מצב שנראה בעייתי מאוד.
יריב לוין: אני חושב שצירוף הנסיבות הזה, שכמעט מעמיד אותנו בפני עובדה מוגמרת, אחרי שהדברים מסוכמים על לשכת נשיא המדינה, ועם גורמים אחרים, הוא מאוד בעייתי.
יריב לוין: אני לא רוצה לעמוד כאן במצב שאני לא אאשר את הבקשה, ותוצאתה תהיה שנשיא המדינה לא יוכל להגיע להצגה כי ועדת הכנסת לא אישרה את ההקדמה.
יריב לוין: הרי ברור לי לגמרי המקום שאליו הובלו הדברים.
יריב לוין: שוב, אני חושב שכך לא מתנהלים.
יריב לוין: ההתנהלות היא בעיני לא במקומה ולא נכונה.
יריב לוין: אני העדפתי, עוד פעם, לא להביא את הדברים לידי התנגשות, ולכן קבעתי את הנושא על סדר היום.
יריב לוין: ולכן אני גם לא אצביע נגד הבקשה, ובדרך הזאת אאפשר גם את אישורה.
יריב לוין: ואני מקווה שהדברים האלה יובהרו.
יריב לוין: אני חושב שהדבר הזה – אני מקווה שלא יהיה בו בבחינת תקדים, אלא בבחינת אילוץ שהוועדה מסכימה לו בנסיבות שנוצרה מול לשכת נשיא המדינה, מתוך עמדה ברורה שלדבר כזה אין מקום, ולא צריכה להיות הצגה שמזיזה את שעות הדיונים במליאה.
יריב לוין: ומתוך תקווה שאולי מכאן ולהבא התקשורת והיחס של יושב-ראש הכנסת כלפי ועדת הכנסת יהיו כפי שהם אמורים להיות, ולא בדרך הזאת.
שלמה מולה: אדוני היושב-ראש, אני מסכים אתך, ראוי בדרך כלל שהדברים יתואמו מראש עם ועדת הכנסת לפני שקובעים עובדה ואז באים ומעמידים את הסיטואציה שבה יש כבר החלטה, כבר הוזמנו אנשים, עכשיו תאשרו.
שלמה מולה: זה נכון, מבחינה פרוצדוראלית, נראה לי שעדיף היה אם יושב-ראש הכנסת היה מעביר את הבקשה לפני שהוא מקבל את ההחלטה.
שלמה מולה: אני מניח שהיושב-ראש היה - - -
ירדנה מלר-הורוביץ: ברגע שנודע לו שהם לא יורדים מהאי-אמון, זה הקטע להקדים את ישיבת הכנסת - - -
שלמה מולה: בדיוק - - -
ירדנה מלר-הורוביץ: - - - ההצגה - - - ב-20:30.
ירדנה מלר-הורוביץ: גם לתיאטרון היה נוח ב-20:30.
שלמה מולה: בוא נגיד ככה, ברור לי, גם שאלת הגשת האי-אמון – אפשר היה לברר מראש.
ירדנה מלר-הורוביץ: ביררנו.
שלמה מולה: מה שאני חושב, אדוני היושב-ראש, הכנסת צריכה בהחלט להקפיד לקיים את דיוניה בימים קבועים, בשעות הקבועות, לא להזיז אותם.
שלמה מולה: יחד עם זאת, כפי שאתה אומר, גם כשהנושא בא לנשיאות ונשאלה שאלה האי-אמון, וגם נוכחותו של נשיא המדינה, היא באמת היתה משקל מכריע בעניין.
שלמה מולה: ולכן אני מבקש שלמרות ההערות שלך, הבקשה תאושר.
שלמה מולה: לגבי העניין הראשון שעליו אתה דיברת, אני מוכרח להגיד, אני הערתי אתמול בישיבה.
שלמה מולה: אמרתי שהכנסת תאריך את דיוניה אך ורק אם ועדת הכנסת תאשר.
שלמה מולה: ואכן, רובם אמרו אנחנו נפנה לוועדת הכנסת, וועדת הכנסת תאשר.
שלמה מולה: וגם בעניין הזה אני מסכים שיכול להיות שאלו דברים שיגיעו להודעות בתקשורת, בהחלט לתאם אותם עם יושב-ראש ועדת הכנסת.
יריב לוין: עזוב את התיאום, מודיעים לך שאם לא תאשר אנחנו נעקוף אותך.
יריב לוין: בסדר, בשביל מה לקיים פה דיון?
שלמה מולה: אבל בכל זאת, אני לא חושב שזה עניין – דרך אגב, אני לא רואה שהעניין עומד בכלל - - -
יריב לוין: זה לא משנה, זה לא העניין.
יריב לוין: העניין הוא ההתנהלות כשלעצמה, ואני אשמח אם הפרוטוקול הזה יועבר לעיונו של יושב-ראש הכנסת.
יריב לוין: שבאמת – גם את זה אני אומר לפרוטוקול – יש לי תחושה לא נעימה שהוא נוהג בכבוד הרב שאני רוחש לו גם באופן אישי בצורה שאיננה מכובדת.
יריב לוין: טוב, רבותי, מי בעד לאשר את הבקשה של היושב-ראש?
יריב לוין: בעד אישור הקדמת הדיון במליאת הכנסת – 1
יריב לוין: בעד – אחד.
יריב לוין: מתנגדים – אין.
יריב לוין: נמנע אחד.
יריב לוין: אתה מצביע?
יריב לוין: אתה יכול להצביע.
טלב אלסאנע: נגד?
יריב לוין: לא, אתה יכול להצביע מה שאתה רוצה.
טלב אלסאנע: אם אני רוצה להצביע רק כדי להפיל את - - -
טלב אלסאנע: נגד מולה אני לא אצביע.
יריב לוין: אז אתה לא משתתף?
טלב אלסאנע: לא משתתף.
יריב לוין: אז אחד בעד.
ירדנה מלר-הורוביץ: תודה רבה.
ירדנה מלר-הורוביץ: ואני אעביר את כל ההערות.
יריב לוין: אחר צהריים טובים.
יריב לוין: על סדר היום: המלצה בדבר מינוי סגן ליושב-ראש הכנסת.
יריב לוין: ישיבה שמתכנסת, על-פי אישורו של יושב-ראש הכנסת, תוך כדי דיוני המליאה.
יריב לוין: חבר הכנסת אורי מקלב הודיע ביום ה-16.07.2012 על התפטרותו מתפקיד סגן יושב-ראש הכנסת, על-פי הסכמי הרוטציה בין הסיעות.
יריב לוין: ההתפטרות הזו, כפי שאני מבין, תיכנס לתוקף ב-18.07, בשעה 19:40.
יריב לוין: ולכן ההחלטה שנקבל היום, כמובן מותנית.
דוד רותם: מותנית בזה שהוא לא יחזור בו.
יריב לוין: היא מותנית, כמובן, בזה שחבר הכנסת לא יחזור בו מהתפטרותו.
דוד רותם: רגע, מה עם המינוי של זבולון אורלב?
יריב לוין: לא, מינוי זבולון אורלב, שהוחלט עליו בשעתו, בוטל ברוויזיה שאני הגשתי לאור ההודעה שקיבלתי מיושב-ראש סיעת הבית היהודי, חבר הכנסת אורבך.
דוד רותם: שלא יהיה לנו מצב שיהיו לנו שניים מהבית היהודי.
יריב לוין: בינתיים גם חבר הכנסת מקלב משך את התפטרותו, ומשכך ממילא, ההחלטה היתה בטלה, והיום אנחנו נמצאים בנקודה חדשה בעניין הזה.